Mandat

NTNU ved rektor er oppdragsgiver for arbeidet med å evaluere gjenopprettingsarbeidet ved Institutt for historiske og klassiske studier (IHK) og Institutt for moderne samfunnshistorie (IMS) ved Det humanistiske fakultet. Evalueringsarbeidet skal gjøres med utgangspunktet i styrets vedtak om deling av Institutt for historiske studier datert 31.10.2019, og mandatet for gjenopprettingsarbeidet vedtatt av rektor 3. august 2020.

# Bakgrunn

Etter en dyp og langvarig arbeidsmiljøkonflikt som resulterte i en, faktaundersøkelse og en langvarig prosess som involverte ledelsen på nivå 1 og styret ved NTNU, ble det 31.10.2019 besluttet at Institutt for historiske studier (IHS) skulle nedlegges og to nye institutt etableres: Institutt for historiske og klassiske studier og Institutt for moderne samfunnshistorie. Tiltaket sikret noen viktige betingelser for å skape et forsvarlig arbeidsmiljø for de ansatte. Konfliktene og de krevende prosessene med å håndtere dem var en stor belastning for både ansatte og ledelsen, og det var i etterkant av etableringen av de to instituttene stor risiko for at nye, og gamle konflikter raskt kunne aktiveres på nytt. Etableringen av de to instituttene skapte også nye krevende organisatoriske rammebetingelser for driften av kjernevirksomheten ved instituttene, i særdeleshet organiseringen og undervisningen av de to studieprogrammene historie og lektorprogrammet i historie som IHK og IMS samarbeider om.

For å sikre velfungerende drift av de to studieprogrammene og et fullt forsvarlig arbeidsmiljø, ble det våren 2020 iverksatt et gjenopprettingsarbeid. I mandatet datert 3. august 2020 var målet for dette arbeidet å sikre*;*

* *«medvirkning og et fullt forsvarlig arbeidsmiljø for de ansatte ved IHK og IMS*
* *effektiv koordinering og ressursbruk mellom de to instituttene med hensyn til utdanning og forskning*
* *arbeidsmiljømessige, strategiske og organisatoriske forutsetninger som gjør det mulig at de to instituttene, etter en evaluering kan organiseres på den måten som er mest hensiktsmessig for NTNU, og dermed uavhengig av relasjonelle forhold i personalgruppen.*

*Det er også viktig å legge til rette for at de to instituttene både arbeidsmiljømessig og strategisk fremover i tid utvikler seg på en måte som skaper betingelser for at historiefagene etter 2025 kan organiseres på den mest hensiktsmessige måten for NTNU, uavhengig av tidligere konflikter.»*

Styrevedtaket om nedleggelsen av Institutt for historiske studier og opprettelsen av IHK og IMS, datert 31.10.2019, kan leses i vedlegg 1. Mandatet for gjenopprettingsarbeidet kan leses i vedlegg 2.

# Mål for evalueringsarbeidet

Ifølge styrevedtaket datert 31.10.2019, skal evalueringen særlig legge vekt på arbeidet med *forbedring av arbeidsmiljø, medvirkning og studiekvalitet.*

Evalueringsarbeidet skal, som resten av gjenopprettingsarbeidet, først og fremst bidra til å sikre et fullt forsvarlig arbeidsmiljø for alle medarbeidere i fagmiljøet for historie, og at det faglige potensialet innen historie utvikles best mulig. I tillegg er det viktig at historiemiljøene blir organisert på en effektiv måte fremover, som blant annet innebærer én felles administrasjon. Evalueringen skal gjennomføres på en måte som fokuserer på læring lokalt, men også for NTNU som virksomhet.

Mer konkret skal evalueringen kartlegge hvilke erfaringer og lærdom som berørte medarbeidere, ledere, tillitsvalgte og vernetjenesten sitter igjen med etter gjenopprettingsarbeidet. Kartleggingen omfatter deres synspunkter på virkemidler og metoder som er benyttet, hvilken effekt arbeidet har hatt i forhold til målsetningen for gjenopprettingsarbeidet, samt hvordan gjenopprettingsarbeidet har forholdt seg til føringene som ble lagt i styrevedtaket og mandatet for gjenopprettingsarbeidet (vedlegg 1), herunder at arbeidet fra og med 31.10.2019 til d.d. har bidratt til;

* at ansatte ved de to instituttene har hatt mulighet for medvirkning og har hatt et fullt forsvarlig arbeidsmiljø
* effektiv koordinering og ressursbruk mellom de to instituttene med hensyn til utdanning, studiekvalitet og forskning
* at de to instituttene både arbeidsmiljømessig og strategisk har utviklet seg på en måte som har skapt betingelser for at historiefagene etter 2025 kan organiseres på den mest hensiktsmessige måten for NTNU, uavhengig av tidligere konflikter

Videre skal evalueringen spesielt vurdere de arbeidsmiljømessige forutsetningene for organiseringen av historiemiljøene på NTNU fremover i tid, ref. målet i mandatet om *«at historiefagene etter 2025 skal kunne organiseres på den mest hensiktsmessige måten for NTNU, uavhengig av tidligere konflikter».*

***(i tråd med innspill fra Jan Frode Hatlen må det vurderes om vi med formuleringen ovenfor åpner for at arbeidsmiljømessige hensyn skal få bestemme hvordan historiemiljøet skal organiseres fremover i tid )***

# Ekstern bistand

For å sørge for tillit til evalueringsarbeidet og sterk fagkompetanse på fagområdet, ønsker NTNU at dette oppdraget skal gjennomføres av et eksternt/uavhengig fagmiljø. Leverandøren som velges, skal ha gjennomført relevante forsknings og evalueringsoppdrag, og inneha faglig kompetanse innen gjenopprettingsarbeid som omfatter kunnskap om psykososialt arbeidsmiljø, konflikthåndtering, medvirkning, ledelse, samt ha metodisk kompetanse for gjennomføring av oppdraget. Leverandør skal velges gjennom en anbudskonkurranse.

Leverandøren skal velges etter følgende kriterier:

1. Faglig kompetanse og metodisk kompetanse - 20 %
2. Erfaring med gjennomføring av arbeidsmiljøarbeid og gjenopprettingsarbeid - 30 %
3. Leveringskvalitet: kvalitet på løsningsforslaget - 30%
4. Pris - 20 %

# Fremgangsmåte

Anbudskonkurransen skal lyses ut senest 15. januar 2023, og valg av tilbyder skal være gjort innen 1. april 2023. Detaljplanleggingen av evalueringsarbeidet, inkludert medvirkning og forankring lokalt og sentralt skal gjennomføres i perioden 1. mai til 1. september 2023. Selve evalueringsarbeidet skal gjennomføres i perioden 1.september 2023 til 1. januar 2024. Rapporten skal fremlegges for oppdragsgiver senest 15. januar 2024.

Arbeidet skal gjennomføres slik at det gir nødvending informasjon inn i prosessen frem mot ny lederperiode i 2025 og tilhørende ansettelse av dekan og instituttledere. Valg av organisering av historiemiljøene ved NTNU må være på plass før stillingene som dekan og instituttledere ved NTNU og Det humanistiske fakultet kan lyses ut og tilsettes. En prosess med å vurdere og velge organisering må ha tilstrekkelig tid, og bør legges i perioden 1. februar til 1. juni 2024. Da kan utlysningen og rekruttering av dekan og instituttledere gjennomføres i perioden 1. juni 2024 – 1. april 2025 og slik være avsluttet før disse stillingene lyses ut på NTNU.

**Tidsplan**

# Anskaffelsen

Tilbudet vurderes å være under grensen for offentlig anskaffelser som krever åpen konkurranse (1 MNOK). Det betyr at NTNU kan velge tre eller flere tilbydere som blir bedt om delta i tilbudsforespørselen.

# Organisering av arbeidet

*Eier/bestiller av oppdraget*  
Eier av evalueringsarbeidet er Direktør for organisasjon og infrastruktur. Den praktiske oppfølgingen av arbeidet delegeres til leder av styringsgruppen, som vil være kontaktperson for valgt leverandør.

*Referansegruppe*

For å kvalitetssikre leverandørens arbeid skal det nedsettes en faglig referansegruppe med deltakere fra NTNU og eksterne deltakere (LO og Arbeidstilsynet forespørres). Referansegruppen vil bestå av en vitenskapelig ansatt fra hhv. IHK og IMS, en vitenskapelig ansatt ved NTNU med fagkompetanse innen psykososialt arbeidsmiljø, medvirkning og konflikthåndtering, fagansvarlig (ekstern konsulent) for gjenopprettingsarbeidet, tillitsvalgt og verneombud.

Referansegruppen vil delta i anskaffelsesprosessen med vurdering av innkomne anbud og valg av leverandør.

Evalueringsarbeidet skal forankres godt i både den lokale institutt- og fakultetsledelsen (ledermøte og utvidet ledermøte) og i prosjektgruppen for gjenopprettingsarbeidet. Dette skal gjøres gjennom innspill på både mandatet, planen for arbeidet og metodikken som skal benyttes. Evalueringsarbeidet skal også være et fast tema på agendaen på møtene i disse foraene mens evalueringsarbeidet pågår for å sørge for trygghet og kvalitet i arbeidet.

Leverandøren skal utarbeide og formidle månedlige statusrapporter fra arbeidet til styringsgruppen.